VW se kommersiële bus nou éérs bekwaamOns het ŉ wyle terug die bekendstelling van VW se nuwe Crafter bygewoon. Dit is ŉ handelsvoertuig vir diegene wat ŉ bussie eerder as ŉ bakkie nodig het. Daar is ŉ 3,5 ton-BVM-weergawe vir kode B-motorrybewyse en ŉ 5 ton-weergawe vir kode C-motorrybewyse. Die Crafter gee sy eienaar eintlik vrye teuels om die voertuig volgens sy of haar behoeftes aan te pas. Die Crafter se 2.0-viersilinderturbodieselenjin en 6-spoed-handratkas het my beïndruk. Die enjin bied 103 kW en 340 Nm … heel sterk. Ek het egter gewonder hoeveel eienaars nie eerder ŉ outomatiese ratkas sal verkies nie. Wel, siedaar! Die Crafter is nou beskikbaar met ŉ outomatiese ratkas. Daar is twee weergawes. Die voorwielaangedrewe Crafter 35 kry ŉ 8-spoed-wringkragomsitter-outo. Die 4Motion-weergawe kry ŉ aangepaste weergawe van die 6-spoed-handratkas. Die Crafter-reeks kan tussen 9,3 m³ en 17,5 m³ laai. Die langste asafstand bied ŉ laaibak van 4,6 m. ŉ Mens kan die Crafter maklik laai deur die twee agterdeure óf die skuifdeur aan die linkerkant. Die Crafter spog met fantastiese veiligheidstelsels soos vastrapbeheer, remhulp, dwarswindhulp, multibotsingremhulp, stabiliteitsbeheer en elektroniese remkragverspreiding. Daar is ŉ magdom ekstras beskikbaar soos ŉ hoër dak, deure wat 270 grade oopmaak agter, skuifdeure aan weerskante, LED-ligte, parkeerhulp, sleepwahulp, blindekolwaarskuwing met kruisverkeerwaarskuwing, sleepwastabilisering, ewenaarslot, wegtrekhulp of afdraandebeheer, lugreëling, spoedkontrole, ŉ multifunksie-stuurwiel, aanpasbare spoedkontrole met noodremhulp tot 160 km/h, swaardiensvering en ŉ tweede battery. Die reeks lyk nou só: Die reeks word gedek deur ŉ 2 jaar/onbeperkte km-waarborg en 5 jaar/120 000 km-diensplan.